# SALPALINJA – ITSENÄISEN SUOMEN SUURIN RAKENNUSHANKE -KIERTONÄYTTELY

**Salpalinja on Suomen itärajan mittainen puolustuslinja, joka rakennettiin vuosina 1940 - 1941 ja 1944 Suomen itärajan puolustamiseksi. Marsalkka Mannerheim vahvisti aseman nimeksi Suomen Salpa kesällä 1944 Neuvostoliiton suurhyökkäyksen aikana. Käytännössä linjaa on kuitenkin kutsuttu Salpalinjaksi tai Salpa-asemaksi.**

**Näyttelyssä kerrotaan muun muassa Salpalinjan puolustuksellisesta merkityksestä kylmän sodan vuosina sekä nostetaan esille myös asekätkijänäkin tunnetun eversti Valo Nihtilän vaikutus Salpalinjan aikaansaamisessa.**

**Miehikkälän kunnan vuosina 2005–2007 hallinnoima Valtakunnallisen Salpakeskuksen perustaminen -hanke on tuottanut näyttelyn. Sen käsikirjoituksesta ja toteutuksesta on vastannut FM Vesa Määttä. Visuaalisena suunnittelijana toteutti graafikko Henna Maaskola.**

# Näyttelyn sisältö

Talvisodan päättymisestä oli kulunut reilu viikko, kun Suomen armeijan ylipäällikkö, marsalkka Mannerheim julisti päätöksensä valtakunnan uuden rajan linnoittamisesta. Salpalinjan rakennustyöt alkoivat huhtikuussa 1940. Ensimmäisiä rakentajia olivat ruotsalaisista vapaaehtoisista koottu työjoukko Svenska Arbetskåren (SAK). Suomen oloissa suuret määrät siviilityöntekijöitä rekrytoitiin linnoitustyömaille, niin että heitä oli parhaimmillaan 35 000. Lisäksi linnoitustöihin osallistui useita tuhansia henkilöitä puolustusvoimista. Työvoimaa oli huoltamassa 2 000 Lotta Svärd -naisjärjestön vapaaehtoista.

Jatkosota Neuvostoliittoa vastaan alkoi kesäkuussa 1941. Tällöin Salpalinjan rakentaminen lopetettiin lähes kokonaan ja linnoitustyöt keskitettiin kauempana idässä oleville varsinaisille rintamille sekä niitä tukeville puolustusasemille. Kesäkuussa 1944 alkanut Neuvostoliiton suurhyökkäys Suomeen muutti tilanteen. Neuvostoliiton hyökkäys eteni nopeaan tahtiin ja puna-armeijan ylin johto päätti Viipurin valtauksen jälkeen jatkaa hyökkäystään kohti Salpalinjaa. Neuvostojoukot eivät kuitenkaan päässeet etenemään suunnitelmien mukaan. Salpalinjalle sotatoimet eivät yltäneet. Salpalinjalla puna-armeija olisi joutunut kohtaamaan puolustus- ja rakennustekniikaltaan yhden Euroopan nerokkaimmista ja omalaatuisimmista puolustusasemista.

Vuoden 1944 jälkipuoliskolle tultaessa puolustusasemaan oli rakennettu noin 730 pääasiassa teräsbetonista kantalinnoitetta. Lisäksi erilaisiamaasta, puusta ja kivestä tehtyjä kenttälinnoitteita oli valmistunut yli 3 000 kappaletta. Yhtä mittavaa rakennushanketta ei Suomen itsenäisyyden ajalla ole vielä ollut. Salpalinjan pituudesta huolimatta muissa Euroopan mahtavimmissa puolustuslinjoissa, Ranskan Maginot-linjassa sekä Saksan Länsi- ja Atlantin valleissa, on kokonaismäärällisesti enemmän puolustuslaitteita. Toisaalta Salpalinjassa oli huomattavasti vähemmän puolustettavaa tiealuetta verrattuna vilkasliikenteiseen Keski-Eurooppaan.

**Näyttelyaineisto**

Näyttelyyn kuuluu 19 kpl (100 x 140 cm), 1 kpl (150 x 200 cm) ja 1 kpl (140 x 140 cm) paneeleja. Paneelit on toteutettu tulosteena pohjustettuna 10 mm KapaMount levylle, jossa DIN4102,B2 paloluokitus. Pinta on suojalaminoitu, paneelin reunoissa on liimatut harmaat U-alumiinilistat. Paneeleihin on kiinnitystä varten kapakoukkuja. Näyttelypaneelien tekstit ovat suomeksi.

Näyttelykokonaisuuteen kuuluu paneelien lisäksi AV-materiaalina Salpa-aseman toimintaperiaatetta kuvaava 3D-animaatio, noin 2,5 minuuttia kestävä filmikooste ”Kurkistusikkuna Salpalinjan aikaan” sekä sota-aikaa kuvaava äänimaailma. Näyttelyn somisteeksi mukaan sisältyy naamioverkkoa n. 100 m². Lisäksi näyttelyssä voi hyödyntää sota-ajan esineistöä kuten esimerkiksi linnoitustyömaiden työvälineitä: rautakanki, kirves.

**Näyttelyn vakuutusarvo**

Lainaaja huolehtii näyttelyn vakuuttamisesta.

Näyttelyn vakuutusarvo on 4 500 €.

Lainaajan on huolehdittava myös kuljetusvakuutuksista.

**Lainauskustannukset**

Näyttelymaksu museoille ja yhteisöille on 250 € (sis. alv 24 %)

**Laina-aika**

Laina-aika 3 kk, lisäkuukaudet sopimuksen mukaan.

**Hintaan sisältyy**
Näyttelyaineiston lisäksi näyttelystä on toteutettu lyhyet tiivistelmät englanniksi, ruotsiksi, saksaksi ja venäjäksi. Samoin mukana on ohjeistus näyttelyn opastamiseen ja ripustamiseen. Pyydettäessä toimitetaan markkinointiin ja tiedotukseen käytettävä A5-kokoinen näyttelyflyer löytyy tulostettavana sekä painokelpoisena pdf-tiedostona sekä valokuva-aineistoa CD:llä. Lisäksi mukana toimitetaan Salpakeskus-museoiden yhteisesitteitä ja Salpalinja-museon mobiilireittejä markkinoiva esittelyständi ja postikortteja.

**Hintaan ei sisälly**

Lainaaja huolehtii vakuutuksista, kuljetuskustannuksista

ja näyttelyn pystytyksen ja purkamisen aiheuttamista kuluista.

## Näyttelyaineiston kuljetus

Kuljetukseen soveltuu pakettiauto tai pieni kuorma-auto.

Isoin näyttelyn kuljetuslaatikoista on kooltaan 12 x 205 x 158 cm.

**Lainasopimus ja varaukset**

Lainauksesta tehdään Miehikkälän Salpalinja-museon

käytössä oleva lainasopimus.

Lisätietoja:
Museotutkija Armi Oinonen

armi.oinonen(a)miehikkala.fi, p: 040 752 7770